  unatlib.ru Анжелика Тихонова корреспондент 0+ Яр ёросысь Вортча гуртын бесерман выжыысь удмурт кылбурчилы Михаил Федотовлы сӥзем крезьгуръя но литературая «Чеброс» фестивальлы дасясько. Сое 2022-тӥ арын гудырикошконэ ортчытыны чаклало. Со сярысь ивортодэтъя «Удмуртия» агентстволэн корреспондентэзлы ӵектослэн одӥгез авторез Анна Вершинина вераз. Фестиваль радъяны малпанэн Анналэн атаез Рафаил Дюкин вазиськиз. « Михаил Федотов – нырысетӥ бесерман кылбурчи. Со вордӥськиз Яр ёросысь Вортча гуртын. Со пумысен ми та интыез бырйимы. Дэбесын вань Байгурезь, нош милям Вортчаын Вукобан вань. Со Байгурезь кадь бадӟым ӧвӧл, но интыез туж чебер. Со интыез юн яратылӥз Михаил Федотов. Вортчала ке бертылӥз кунояны, одно ик со интые мынылӥз ни, люкаськылӥз егит калыкен » Анна Вершинина, крезьгуръя но литературая «Чеброс» фестивальлэн ӵектосэзлэн одӥгез авторез Ужрадэз Михаил Федотовлэсь творчествозэ калыке паськытгес вӧлмытон вылысь малпазы. Озьы ик кылбуръёсызъя выль кырӟанъёс кылдытон понна. Фестиваль улсын самодеятельной крезьгурчиос куспын вожвылъяськон луоз. Отчы быдэс шаерысьтымы 16 арессэс ортчемъёс пыриськыны быгатозы. Куриськонъёсты чӧлсконпусъя кутозы. « Одно ик пыриськыны кулэ уйпал ёросъёс, кытын бесерманъёс уло, со Яр, Балезино, Глаз, Юкаменск ёросъёс. Отысь делегациос луозы. Но кинлэн ке мылкыдыз кылдӥз ке та ужрадэ пыриськыны, ми шумпотомы мукет ёросъёсысь но лыктӥзы ке » Анна Вершинина, крезьгуръя но литературая «Чеброс» фестивальлэн ӵектосэзлэн одӥгез авторез Со сяна, фестивальлэсь азьвыл «ВКонтакте» мерлыко вотэсын Михаил Федотовлэсь кылбуръёссэ лыдӟисьёслы онлайн-вожвылъяськон ортчытозы. Дас устооссэ фестивале ӧтёзы. Фестиваль улсын пӧртэм площадкаос ужалозы: адӟытонъёс, мастер-классъёс. Мылкыд карисьёсты Вортча школаысь кылбурчилы сӥзем музее пырталозы. Пусъём, фестивалез радъяны Удмуртиысь йӧскалык политикая министерстволэсь грантсэ утӥзы. « Нырысь малпаськом вал ас кужыменымы лэсьтыны, пичигес, кызьы быгатомы. Но кылем арын толсуре тодӥмы, йӧскалык политикая министерство НКО-ос куспын конкурс ортчытэ шуыса. Милемыз отчы бесерман движенилэн азьветлӥсез, «Атай» фондлэн кивалтӥсез Алексей Караваев пыриськыны косӥз » Анна Вершинина, крезьгуръя но литературая «Чеброс» фестивальлэн ӵектосэзлэн одӥгез гожтӥсез Грантлы луыса, Вортчаысь Вукобан доры сцена лэсьтозы, скамьяос пуктозы. Бӧрысь отын мукет ужрадъёсты но ортчытъяны быгатозы. « Та ӵектосмы перспективаен. Со ужрад туризмлы площадка луоз. Собере котькыӵе фестивальёсты ортчытъяны луоз, луиз ке отын сцена, скамьяос. Со ик Кӧрбанэз, Герберез яке Сабантуез » Анна Вершинина, крезьгуръя но литературая «Чеброс» фестивальлэн ӵектосэзлэн одӥгез авторез Нялтас вераса, фестивальлэн нимыз но ӵектоссылы ӟеч, азинлыко сюрес сӥзён выллем луэ. «Чеброс» бесерманъёс шуо, куке кинэ ке сюрес вылэ келяло, озьы чакласькыны, сак луыны куро, сюрес вылазы удалтон сӥзё.  « Ми но выль сюресэ вамыштӥськом ук, та проектэн бадӟым сюрес усьтӥськом. <...> Мед сюресмы удалтоз шуыса, «чеброс» кыл туж тупа та проектмылы » Анна Вершинина, крезьгуръя но литературая «Чеброс» фестивальлэн ӵектосэзлэн одӥгез авторез Тодэ вайытом, кылем арын бесерман кылын нырысетӥзэ книга поттӥзы.   Тегъёс: Яр кылбурет бесерманъёс удмуртъёс Лулчеберет Удмуртия фестиваль  